KYK: SA se 'Brisbane-meisies' kuier in styl | Netwerk24
Deur Marelize Barnard 19 November 2019 05:48
Suid-Afrikaanse vroue wat nou in Australië woon, het Saterdag in Brisbane gekuier. Vanjaar het hulle aangetrek asof hulle die July-perdewedren bywoon. Foto: Verskaf
Die 175 vroue, wat almal Afrikaans kan praat, het vier uur lank gekuier en gewys om op 'n ander vasteland te woon maak nie van jou 'n vreemdeling in jou vaderland nie.
Amorita Kluyts, een van die organiseerders, sê die dag se tema was om mense aan te moedig. Hulle het ook wenke gedeel hoe om mekaar en die mense in Suid-Afrika te bemoedig.
Volgens Kluyts het heelparty van die vroue ingestem om die OzGeeOm-projek te ondersteun wat hulle nou ook in Perth en Sydney bekend wil stel.
"Hoewel ons hier ver sit, dink ons baie aan en bid vir Suid-Afrika en skenk ook geld deur middel van OzGeeOm," sê Kluyts.
Die projek is deur Yolande Steyn en Marina van Heerden begin en ondersteun onder meer ouetehuise en arm gesinne in Suid-Afrika.
Saterdag is in styl tafel gedek. Kluyts sê 'n kompetisie word gehou vir die mooiste gedekte tafel.
Vanjaar moes die vroue aantrek asof hulle die Durban July-perdewedren bywoon.
Die mooi groen Springbok-kleure is nie net vir rugbytruie nie, maar ook vir 'n deftige kadot in Australië geskik. Foto: Verskaf